# Trasa z Kina Lumière na zastávku Mariánska B

(zastávka električiek č. 3 smer Komisárky a č.4 smer ŽST Nové Mesto alebo Zlaté piesky)

* Keď vyjdete z Kina Lumière, prejdite na druhú stranu k reštaurácii IN FLAGRANTI a chyťte si budovu po ľavej strane.
* Kráčajte popri budove. Po chvíli sa vám vpravo zvukovo otvorí priestor. Parkovisko je síce vpravo, ale autá bývajú zaparkované aj kolmo na budovu, t. j. kolmo na vašu ľavú vodiacu líniu. Obchádzajte ich tak, aby ste ich mali vľavo.
* Choďte vpred, za zvukom električiek. Dobrý, ale nestály orientačný bod blížiacej sa zmeny na trase je zvuk klimatizácie na múre nad vami. Stálym znakom sú malé stĺpiky, oddeľujúce cestu a chodník od parkoviska.
* Keď sa chodník výrazne zúži a mierne klesne, prichádzate k miestu priechodu.
* Nájdite signálny pás, smerujúci doprava. Na druhú stranu prechádzate kolmo na budovu.
* Urobte vpravo bok, vozovku si dajte vľavo. Signalizáciu palicou odporúčame urobiť mierne doľava, aby vás vodiči dobre videli (odtiaľ totiž autá prichádzajú na parkovisko). Pri priechode sledujte zvukovú vodiacu líniu vozovky vľavo. Na tomto mieste vás ohrozujú iba autá prichádzajúce zľava, ktoré chcú vojsť na parkovisko.
* Chodník, na ktorom sa ocitnete, je naozaj dlhý, široký, veľmi rozbitý a nerovný. Sprava (zo strany parkoviska) prečnievajú nad obrubník predné masky áut, zľava sú betónové kvetináče so stromami. Medzi nimi sú stĺpy a odstavené kolobežky. Za chodníkom vľavo je Špitálska ulica a na nej pozdĺžne parkujú autá. Na tomto chodníku odporúčame kombinovať zvukovú líniu vozovky s hmatovou líniou vpravo (obrubník a prečnievajúce predné masky áut). Je dobré spomaliť dávať pozor na pukliny a prípadné mláky v nich.
* K priechodu na Mariánsku B vedie signálny pás, medzi puklinami je ale náročné ho identifikovať. Odporúčame spomaliť a hľadať ho kĺznou technikou. Pomôcť môžu aj ľudia prichádzajúci zľava, z priechodu, kam smerujete. Signálny pás sa nachádza približne 60 – 70 metrov od začiatku chodníka.
* So signálnym pásom zabočte doľava a zošikmeným povrchom smerom nadol prejdite k priechodu. Pozor! V strede je nízky stĺpik.
* Vozovka je jednosmerná (zľava doprava) a pri okraji chodníka pozdĺžne parkujú autá. Za nimi je cyklistický pás, preto signalizáciu treba robiť priamo z cesty, minimálne 2 väčšie kroky od okraja chodníka, aby vás vodiči videli.
* Keď prejdete priechod, ocitnete sa na ostrovčeku.

Zabočte doľava a vyjdite na začiatok perónu, kde stoja električky č. 3 smer Rača a č. 4 smer Zlaté piesky.